MGP-vinner Agnete: – Har ikke landet helt ennå
VG møtte en blid og overlykkelig MGP-vinner søndag morgen. Da hadde hun fått seg noen bittesmå timer med søvn, uten at det la en demper på gleden. Men en liten fest ble det. – Det var veldig, veldig koselig. Jeg festet litt med familien min, vennene mine, og vi danset og drakk litt vin. Det var utrolig koselig, selv om det ble en litt lang natt, sier Agnete Johnsen (21) til VG. I stillheten etter all viraken rundt seieren, alene på hotellrommet, spurte hun seg selv; hva skjedde nå? – Det gjør jeg faktisk ennå, jeg tror ikke det har helt gått opp for meg. Det var så rart å se Facebook'en min full av gratulasjoner, og... Nei, dette er helt vilt. Jeg har vel ikke helt landet ennå, sier hun. Hun innrømmer at hun var veldig nervøs før hun entret scenen lørdag kveld. – Man blir det når man vil gjøre det best mulig. På sending måtte jeg bare legge til side de høye forventningene jeg hadde til meg selv og bare kose meg. Da følte jeg meg mye tryggere på meg selv, og... ja, det gikk jo bra, heldigvis! En positiv dytt i ryggen fikk hun også av bestevenninnen Malin Elisabeth Olsen (20) som Agnete skrev «Icebreaker» til. SETT DENNE?: Her er jenta Agnete Johnsen synger om! – Det hjalp veldig, og hun var den siste jeg så på backstage før jeg gikk på scenen. Det hjalp meg til å bli fokusert og til å ta meg tilbake til den perioden da vi skrev låten, for å få de riktige følelsene, sier hun. Agnete, som er åpen på at hun selv har gått på et par mentale smeller, sier at hun aldri er mer kreativ enn når hun er nedfor. «Icebreaker» skrev hun til Malin som har slitt med de samme problemene. – Skrivingen er terapi for meg, jeg skriver masse og intenst når jeg er langt nede. Jeg er utrolig stolt over «Icebreaker» og elsker å fremføre den, nettopp fordi den betyr så mye for meg. Det er sykt å tenke på at den kom til på grunn av et vennskap som har vart siden jeg var åtte og hun syv år, sier Agnete Johnsen. Nå håper hun at Malin kan være med til Stockholm i mai. – Det håper jeg virkelig. Hun er en vanvittig god støtte for meg, sier hun. DETTE mente VG om årets Melodi Grand Prix-bidrag lørdag kveld Det var Agnete selv som sendte inn «Icebreaker» til vurdering hos MGP-general Jan Fredrik Karlsens team. Sangen ble til under en låtskriver-camp i Nederland, der hun ble plassert i en gruppe med britiske Ian Curnow (som har skrevet for blant andre Kylie Minogue, Boyzone og Rick Astley) og svenske Gabriel Alares. Alares er ingen hvem som helst; han var med i teamet som skrev «A Million Voices» for Russlands Polina Gagarina i Wien i fjor. Den endte på en annenplass, tett bak svenske Måns Zelmerlöw. Nå gleder Agnete seg til ukene frem mot den internasjonale finalen i Stockholm, selv om hun naturlig nok ikke har rukket å se på hva hun kan jobbe videre med for å finslipe innsatsen i Eurovision. – Jeg må lande litt og ta dette innover meg før jeg ser på hva jeg kan jobbe mer med. Men jeg er klar! Jeg trenger bare litt hvile først, og det er jeg glad for at jeg får!
«Ka e det som skjedde?» Dette var Agnete Johnsens første tanke da hun endelig ble alene på hotellrommet etter seieren i Melodi Grand Prix lørdag kveld.